**Demolarea firii**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi se răcesc obrajii și lacrimile-ngheață,

Pe neștiute gerul pietrifică simțiri,

Asediat, edenul înfrângerea învață,

Adam-ul răscolește mormane de zidiri.

Un muritor își spală păcatele în sânge,

Dar neștiind, se-ntoarce - e liniște în post -

Cerșind în agonie, ispita îl constrânge,

Plătește cu sudoare al existenței cost.

Plăpândă se întinde lumina prin unghere,

Păienjenișul minții își tremură țesutul,

Mi-i trecerea grăbită - a lumilor tăcere

Prin demolarea firii ascunde începutul.